## Zakon o Hrvatskoj agenciji za nadzor financijskih usluga

### NN 140/2005 (28.11.2005.), Zakon o Hrvatskoj agenciji za nadzor financijskih usluga

# HRVATSKI SABOR

**2639**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O HRVATSKOJ AGENCIJI ZA NADZOR FINANCIJSKIH USLUGA

Proglašavam Zakon o Hrvatskoj agenciji za nadzor
financijskih usluga, kojega je Hrvatski sabor donio na sjednici 17. studenoga
2005. godine.

Broj: 01-081-05-3421/2

Zagreb, 22. studenoga 2005.

Predsjednik

Republike Hrvatske

Stjepan Mesić, v. r.

## ZAKON

### O HRVATSKOJ AGENCIJI ZA NADZOR FINANCIJSKIH USLUGA

GLAVA I.

OPĆE ODREDBE

Članak 1.

Ovim se Zakonom propisuje:

– pravni položaj Hrvatske agencije za nadzor
financijskih usluga (u daljnjem tekstu: Agencija),

– njeno unutarnje ustrojstvo,

– uvjeti za imenovanje, trajanje mandata i
razrješenje predsjednika i članova Uprave Agencije,

– donošenje odluka,

– dužnost čuvanja službene tajne i odgovornost
za štetu,

– uvjeti za imenovanje, trajanje mandata i
funkcija Savjeta Agencije,

– ciljevi, načela, djelokrug i nadležnost
Agencije i

– njeno financiranje i izvješćivanje.

Članak 2.

Pojedini izrazi u ovom Zakonu imaju sljedeće
značenje:

1) Agencija – znači Hrvatska agencija za nadzor
financijskih usluga,

2) Subjekti nadzora – su sve pravne ili fizičke
osobe koje se bave pružanjem financijskih usluga, savjetovanjem na financijskom
tržištu, prodajom, posredovanjem ili upravljanjem imovinom korisnika
financijskih usluga,

3) Nadzorno tijelo – jest Hrvatska agencija za
nadzor financijskih usluga u čiji djelokrug i nadležnost spada nadzor
financijskog tržišta, subjekata nadzora i financijskih usluga koje pružaju,

4) Savjet – jest savjetodavno tijelo Agencije,

5) Financijske usluge – su sve usluge koje
pružaju subjekti nadzora,

6) Financijsko tržište – su uređena mjesta ili računalne
mreže namijenjene za trgovanje financijskim instrumentima,

7) Komisija za vrijednosne papire Republike
Hrvatske – jest pravna osoba koja obavlja poslove nadzora nad poslovanjem burzi
i uređenih javnih tržišta, ovlaštenih društava i izdavatelja vrijednosnih
papira, društava za upravljanje investicijskim i privatizacijskim
investicijskim fondovima, investicijskim i privatizacijskim investicijskim
fondovima, Fondom hrvatskih branitelja iz Domovinskog rata i članova njihovih
obitelji i Umirovljeničkim fondom, brokerskih društava, brokera i
investicijskih savjetnika, institucionalnih ulagatelja
i Središnje depozitarne agencije,

8) Agencija za nadzor mirovinskih fondova i
osiguranja – jest pravna osoba koja obavlja nadzor nad poslovanjem mirovinskih
društava, mirovinskih fondova, mirovinskih osiguravajućih društava i Središnjim
registrom osiguranika,

9) Direkcija za nadzor društava za osiguranje –
jest pravna osoba koja obavlja nadzor nad poslovanjem društava za osiguranje i
zastupnika i posrednika u osiguranju.

GLAVA II.

HRVATSKA AGENCIJA ZA
NADZOR FINANCIJSKIH USLUGA

*Pravni položaj*

Članak 3.

(1) Agencija je samostalna pravna osoba s javnim
ovlastima u okviru svog djelokruga i nadležnosti propisanih ovim i drugim
zakonima, odgovorna Hrvatskom saboru.

(2) Sjedište Agencije je u Zagrebu.

(3) Unutarnje ustrojstvo i poslovanje Agencije
uređuje se Statutom kao temeljnim ustrojbenim aktom Agencije. Statut donosi
Agencija a potvrđuje ga Hrvatski sabor.

(4) Opće akte kojima se utvrđuje unutarnji
organizacijski oblik, uvjeti zapošljavanja i rada zaposlenika u skladu sa
Zakonom o radu, donosi Agencija.

*Unutarnje ustrojstvo Agencije*

Članak 4.

(1) Agencija ima Upravu koja se sastoji od pet
članova od kojih je jedan predsjednik.

(2) Predsjednika i članove Uprave Agencije
imenuje i razrješava Hrvatski sabor na prijedlog Vlade Republike Hrvatske.

(3) Predsjednik Uprave zastupa Agenciju i
rukovodi njenim radom.

(4) Predsjednik Uprave Agencije imenuje svog
zamjenika iz reda ostalih članova.

*Uvjeti za imenovanje, trajanje mandata i razrješenje
predsjednika i članova Uprave Agencije*

Članak 5.

(1) Za predsjednika i člana Uprave Agencije može
biti imenovan državljanin Republike Hrvatske koji ima visoku stručnu spremu, odgovarajuće
stručno znanje i radno iskustvo iz područja financija, računovodstva, poslovnog
upravljanja, aktuarske znanosti ili prava, što ga
čini sposobnim i dostojnim biti njenim članom.

(2) Predsjednik i članovi Uprave Agencije se
imenuju na razdoblje od šest godina od dana imenovanja i mogu biti imenovani
ponovno na istu funkciju.

(3) Predsjednik i članovi Uprave obnašaju
dužnost u Agenciji profesionalno.

(4) Predsjednik i članovi uprave Agencije dužni
su se ponašati tako da ne umanjuju osobni ugled ili ugled Agencije te da ne
dovode u pitanje samostalnost i neovisnost pri obnašanju svoje dužnosti i
samostalnost i neovisnost Agencije.

(5) Zabranjen je svaki oblik utjecaja na rad
Agencije koji bi mogao dovesti u pitanje zakonom utvrđenu samostalnost i neovisnost.

Članak 6.

(1) Za vrijeme obnašanja dužnosti, predsjednik i
članovi Uprave Agencije imaju pravo na plaću i ostala materijalna prava u
skladu s općim aktima Agencije.

(2) Predsjednik i članovi Uprave Agencije imaju
pravo objavljivati stručne ili znanstvene radove i sudjelovati u radu stručnih
ili znanstvenih skupova.

(3) Predsjednik i članovi Uprave Agencije za
vrijeme trajanja mandata i zaposlenici u stručnim službama Agencije ne smiju
prihvatiti nikakvu naknadu, položaj ili zaposlenje te pružati usluge u odnosu
na:

– subjekte nadzora i

– osobe koje se smatraju s njima povezanim prema
zakonima koji propisuju takvu povezanost.

(4) Osobe iz stavka 3. ovoga članka ne smiju
imati dionice ili vlasničke udjele u društvima za osiguranje, pravnim osobama koje
se bave posredovanjem u osiguranju, društvima za upravljanje investicijskim
fondovima, društvima za upravljanje mirovinskim fondovima, mirovinskim
osiguravajućim društvima, brokerskim društvima i ovlaštenim društvima, pravnim
osobama koje se bave poslovima leasinga i faktoringa kao i s njima povezanih osoba.

(5) Predsjednik i član Uprave Agencije ne može
biti osoba koja je zastupnik u Hrvatskom saboru, koja obavlja neku drugu
dužnost na koju ju je imenovao Hrvatski sabor ili Vlada Republike Hrvatske, ne
može biti član Vlade Republike Hrvatske i ne može biti osoba koja obavlja
dužnost u tijelima lokalne i područne (regionalne) samouprave te u tijelima
političkih stranaka i sindikalnih organizacija.

(6) Radi sprječavanja sukoba interesa
predsjednika, članova Uprave i zaposlenika u odnosu na subjekte nadzora i s
njima povezanih osoba, Agencija će donijeti poseban Kodeks ponašanja.

(7) Informacije do kojih predsjednik i članovi
Uprave Agencije i njeni zaposlenici dođu u obavljanju svoje dužnosti i posla ne
smiju se koristiti za bilo koji oblik stjecanja materijalne koristi.

(8) Osobe iz stavka 3. ovoga članka ne smiju u
razdoblju od jedne godine nakon prestanka obnašanja dužnosti ili zaposlenja u
Agenciji prihvatiti članstvo u upravi ili nadzornom odboru subjekata nadzora
ili s njima povezanih osoba.

(9) Predsjednik i članovi Uprave Agencije imaju
pravo na naknadu u visini posljednje plaće isplaćene u mjesecu prije
razrješenja do novog zaposlenja, a najdulje godinu dana od dana prestanka
obnašanja dužnosti.

Članak 7.

(1) Hrvatski sabor može razriješiti dužnosti
predsjednika i člana Uprave Agencije prije isteka mandata na prijedlog Vlade
Republike Hrvatske u slučajevima:

– ako sam zatraži razrješenje,

– ako su nakon imenovanja nastupile okolnosti iz
članka 6. stavka 3., 4. i 5. ovoga Zakona,

– ako trajno izgubi sposobnost obavljati
dužnost,

– pravomoćne osude na kaznu zatvora,

– ako povrijedi obvezu čuvanja službene tajne u
svezi s obavljanjem dužnosti i

– ako obavlja službu ili poslove koji su
nespojivi s dužnošću člana Uprave Agencije ili ako svojim nesavjesnim ili
nepravilnim radom prouzroči Agenciji veću štetu ili veće smetnje u njenom radu.

(2) O postojanju razloga za razrješenje
predsjednika i člana Uprave Agencije prije isteka mandata, Agencija je obvezna
izvijestiti Vladu Republike Hrvatske.

(3) Prije donošenja odluke o razrješenju
predsjednika ili člana Uprave Agencije, mora im se omogućiti izjašnjavanje o
razlozima za razrješenje.

(4) U slučaju ostvarenja uvjeta iz stavka 1.
ovoga članka, osim uvjeta trajno izgubljene sposobnosti obavljanja dužnosti, ne
primjenjuje se odredba članka 6. stavka 9. ovoga Zakona.

*Donošenje odluka*

Članak 8.

(1) Sve odluke iz djelokruga i nadležnosti
Agencije, Uprava donosi na sjednicama većinom od najmanje tri glasa s tim da predsjednik
ili član Uprave Agencije ne mogu biti suzdržani od glasovanja.

(2) Tri člana Uprave Agencije čine kvorum
potreban za donošenje odluka, a svakoj sjednici Uprave Agencije obvezno mora
prisustvovati predsjednik ili u njegovoj odsutnosti zamjenik.

(3) Opći akti Agencije prije stupanja na snagu
objavljuju se u »Narodnim novinama«. Svi pojedinačni akti Agencije kojima se
odlučuje o nečijim pravima ili obvezama, objavljuju se nakon njihove konačnosti
u »Narodnim novinama«.

(4) Ako Agencija ocijeni da objava pojedinačnog
akta ne bi bitno utjecala na interese korisnika financijskih usluga, takav se
akt ne mora objaviti ili se može objaviti samo njegova izrijeka.

*Dužnost čuvanja službene tajne*

Članak 9.

(1) Predsjednik i članovi Uprave Agencije i
njeni zaposlenici dužni su čuvati kao službenu tajnu isprave i podatke za koje
saznaju u obavljanju svojih dužnosti i poslova a čije bi priopćavanje
neovlaštenoj osobi štetilo ugledu i interesima Agencije.

(2) Dužnost čuvanja službene tajne traje i nakon
prestanka članstva u Upravi ili radnog odnosa u Agenciji.

*Odgovornost za štetu*

Članak 10.

Predsjednik, članovi Uprave i zaposlenici
Agencije ne odgovaraju za štetu koja nastane prilikom obavljanja dužnosti u okviru
svoje nadležnosti i zakona koje primjenjuju, osim ako se dokaže da su određenu
radnju iz koje je nastupila štetna posljedica, učinili ili propustili učiniti
namjerno ili iz grube nepažnje.

GLAVA III.

SAVJET AGENCIJE

*Uvjeti za imenovanje i trajanje mandata*

Članak 11.

(1) Agencija ima Savjet.

(2) Savjet je savjetodavno tijelo Agencije koje
se sastoji od devet članova od kojih tri člana imenuje Vlada Republike
Hrvatske, a ostalih pet članova biraju predstavnici udruga subjekata nadzora
pri Hrvatskoj gospodarskoj komori, dok je predsjednik Uprave Agencije član po
službenoj dužnosti.

(3) Član Savjeta mora imati visoku stručnu
spremu, ugled stručnjaka iz područja financija, računovodstva, upravljanja, aktuarske znanosti ili prava.

(4) Mandat članova Savjeta traje četiri godine i
mogu biti ponovno imenovani u Savjet. Ako neki od članova Savjeta prestane
obnašati dužnost prije isteka mandata, na njegovo mjesto se imenuje pod istim
uvjetima druga osoba do isteka mandata člana umjesto koga je imenovana.

(5) Materijalna prava članova Savjeta uređuju se
Statutom i drugim podzakonskim aktima Agencije.

(6) Tijela iz stavka 2. ovoga članka razriješit
će člana Savjeta Agencije prije isteka mandata:

– ako sam zatraži razrješenje i

– u slučaju pravomoćne osude na kaznu zatvora.

Predsjednik Uprave Agencije razriješit će se
članstva u Savjetu u slučaju nastupanja okolnosti iz članka 7. ovoga Zakona.

*Funkcija Savjeta Agencije*

Članak 12.

Savjet Agencije daje mišljenja, stručne i
znanstvene savjete radi razvoja nadzorne prakse.

GLAVA IV.

CILJEVI, NAČELA,
DJELOKRUG I NADLEŽNOST AGENCIJE

*Ciljevi*

Članak 13.

Temeljni ciljevi Agencije su:

– promicanje i očuvanje stabilnosti financijskog
sustava i

– nadzor zakonitosti poslovanja subjekata
nadzora.

*Načela*

Članak 14.

(1) Agencija će se u ostvarivanju svojih ciljeva
iz članka 13. ovoga Zakona, rukovoditi načelima:

– transparentnosti,

– izgradnje povjerenja među sudionicima
financijskog tržišta i

– izvješćivanja potrošača.

(2) Agencija će upoznavati javnost s ulogom i
načinom funkcioniranja financijskog sustava, uključujući razvijanje svijesti o
koristima i rizicima koji su povezani s različitim vrstama ulaganja i
financijskih poslova.

(3) Agencija će osigurati brz i ekonomičan
pristup svim vrstama informacija koje mogu biti od interesa korisnicima
financijskih usluga, investitorima i ostaloj javnosti.

(4) Agencija će poslove iz stavka 2. i 3. ovoga
članka obavljati vodeći računa o visini troškova regulacije subjekata nadzora.

*Djelokrug i nadležnost*

Članak 15.

U obavljanju svojih javnih ovlasti, Agencija je
ovlaštena:

1) Donositi propise o provedbi ovoga Zakona,
Zakona o tržištu vrijednosnih papira, Zakona o investicijskim fondovima, Zakona
o privatizacijskim investicijskim fondovima, Zakona o preuzimanju dioničkih
društava, Zakona o Fondu hrvatskih branitelja iz Domovinskog rata i članova
njihovih obitelji, Zakona o Umirovljeničkom fondu, Zakona o obveznim i
dobrovoljnim mirovinskim fondovima, Zakona o mirovinskim osiguravajućim
društvima i isplati mirovina na temelju individualne kapitalizirane štednje,
Zakona o osiguranju, Zakona o posredovanju i zastupanju u osiguranju i drugih
zakona kada je zakonom ovlaštena.

2) Obavljati nadzor nad poslovanjem:

– burzi i uređenih javnih tržišta, ovlaštenih
društava i izdavatelja vrijednosnih papira,

– društava za upravljanje investicijskim,
privatizacijskim investicijskim i mirovinskim fondovima, investicijskim
fondovima, privatizacijskim investicijskim fondovima, mirovinskim fondovima, Fondom
hrvatskih branitelja iz Domovinskog rata i članova njihovih obitelji i
Umirovljeničkim fondom,

– brokerskih društava, brokera i investicijskih
savjetnika,

– institucionalnih ulagatelja,

– Središnje depozitarne agencije,

– Središnjeg registra osiguranika,

– društava za osiguranje, mirovinskih
osiguravajućih društava, zastupnika i posrednika u osiguranju,

– pravnih osoba koje se bave poslovima leasinga i faktoringa, osim ako
ih banke obavljaju unutar svoje registrirane djelatnosti, a sve u skladu s ovim
Zakonom i zakonima koji reguliraju predmetnu materiju.

3) Nalagati mjere za otklanjanje utvrđenih
nezakonitosti i nepravilnosti.

4) Izdavati i oduzimati:

– dozvole, odobrenja i suglasnosti kada je za to
ovlaštena Zakonom o tržištu vrijednosnim papirima, Zakonom o investicijskim
fondovima, Zakonom o privatizacijskim investicijskim fondovima, Zakonom o Fondu
hrvatskih branitelja iz Domovinskog rata i članova njihovih obitelji, Zakonom o
Umirovljeničkom fondu i Zakonom o preuzimanju dioničkih društava,

– licencije, autorizacije, odobrenja i
suglasnosti kada je za to ovlaštena Zakonom o obveznim i dobrovoljnim
mirovinskim fondovima i Zakonom o mirovinskim osiguravajućim društvima i
isplati mirovina na temelju individualne kapitalizirane štednje i

– odobrenja i suglasnosti kada je za to
ovlaštena Zakonom o osiguranju, Zakonom o posredovanju i zastupanju u
osiguranju, Pravilnikom o uvjetima za dobivanje ovlaštenja za obavljanje aktuarskih poslova i Pravilnikom o uvjetima za dobivanje
ovlaštenja za obavljanje poslova za posredovanje i zastupanje u osiguranju.

5) Poticati, organizirati i nadgledati mjere za
učinkovito funkcioniranje financijskog tržišta.

6) Voditi knjige i registre u skladu s odredbama
ovoga Zakona i zakona navedenih u točki 1. ovoga članka.

7) Pokretati inicijativu za donošenje zakona i
drugih propisa i informirati javnost o načelima po kojima djeluje financijsko
tržište.

8) Donositi podzakonske
akte radi propisivanja uvjeta, načina i procedura za jedinstveno obavljanje
nadzora unutar svog djelokruga i nadležnosti.

9) Davati mišljenje o provedbi ovoga Zakona i
posebnih zakona iz točke 1. ovoga članka na zahtjev stranaka u postupku ili
osoba koje dokažu svoj pravni interes.

10) Poduzimati druge mjere i obavljati druge poslove
u skladu sa zakonskim ovlaštenjima.

11) Izvješćivati ostala nadzorna, upravna i
pravosudna tijela o svim pitanjima koja se neposredno ili posredno tiču njihove
nadležnosti i djelokruga, povodom postupaka koja se vode pred tim tijelima a u
svezi su s postupcima iz djelokruga i nadležnosti Agencije.

Članak 16.

(1) Agencija i Hrvatska narodna banka (u
daljnjem tekstu: HNB) moraju na međusobni zahtjev dostavljati jedno drugom sve
podatke i informacije o subjektima nadzora iz svog djelokruga i nadležnosti,
koji su im potrebni u postupku provođenja nadzora te u postupku povezanom s
izdavanjem odobrenja.

(2) Nadzorna tijela iz stavka 1. ovoga članka
moraju se međusobno obavještavati o nepravilnostima koje utvrde tijekom
obavljanja nadzora, ako su ti nalazi značajni za rad drugoga nadzornog tijela.

(3) Razmjena podataka i informacija u skladu s
ovim člankom ne smatra se odavanjem službene tajne, a Agencija i HNB dužni su
čuvati primljene podatke i informacije kao povjerljive te ih mogu upotrijebiti
isključivo u svrhu za koju su dani.

(4) Opseg razmjene informacija te koordinacija
postupaka i aktivnosti pri nadzoru i regulaciji financijskih institucija i
grupa, uredit će se međusobnim sporazumom o suradnji između Agencije i HNB-a.

Članak 17.

U izvršavanju zakonom utvrđenih ciljeva i
zadaća, Agencija će surađivati s Vladom Republike Hrvatske i drugim tijelima
državne vlasti i u okviru svoje nadležnosti poduzimati mjere za unapređenje te
suradnje.

Članak 18.

(1) Agencija može biti članica međunarodnih
organizacija nadležnih za područje nadzora odnosno, supervizije financijskih
institucija i tržišta.

(2) Agencija surađuje i razmjenjuje informacije
iz nadzora, poslovanja subjekata iz članka 14. točka 2. sa srodnim inozemnim
institucijama koje obavljaju nadzor odnosno superviziju financijskih
institucija i tržišta.

Članak 19.

(1) Na postupke koje u okviru svoje nadležnosti
provodi Agencija, primjenjuju se odredbe Zakona o općem upravnom postupku, ako
zakonom nije drugačije propisano.

(2) Akti Agencije su konačni i protiv njih se
može pokrenuti upravni spor.

GLAVA V.

FINANCIRANJE I
IZVJEŠĆIVANJE

*Financiranje*

Članak 20.

(1) Agencija se financira:

– iz sredstava državnog proračuna,

– iz naknada od imovine i prihoda subjekata
nadzora i

– iz naknada za pružene usluge iz nadležnosti
djelokruga Agencije.

(2) Agencija je obvezna za svaku kalendarsku
godinu sastaviti plan prihoda i rashoda i dostaviti ga Ministarstvu financija.

(3) Za financiranje Agencije iz stavka 1.
podstavka 2. ovoga članka, najviša naknada može iznositi 0,8 o/oo (tisućinki) s
tim da će Agencija posebnim pravilnikom za svaku godinu odrediti izračun i
visinu naknade, način i izvršenje naplate naknade.

(4) Naplaćene administrativne pristojbe od
Agencije, uplaćuju se u korist državnog proračuna Republike Hrvatske.

(5) Pomoći ili donacije koje primi Agencija od
tijela i fondova Europske unije radi unapređenja stručne ili tehničke razine
djelatnosti, ne spadaju u godišnji plan prihoda i rashoda Agencije.

(6) U slučaju kad naplaćena naknada u ukupnim
prihodima Agencije premaši rashode, višak sredstava čini prihod za sljedeću
kalendarsku godinu.

(7) U slučaju kad naplaćena naknada u ukupnim
prihodima nije dostatna za pokriće rashoda, manjak sredstva nadoknađuje se od
planiranih prihoda iz državnog proračuna.

*Izvješćivanje*

Članak 21.

Agencija je dužna jednom godišnje za proteklu
kalendarsku godinu podnijeti Vladi Republike Hrvatske i Hrvatskom saboru
izvješće o svom radu i stanju financijskih institucija i tržišta koje ulaze u
njen djelokrug i nadležnost.

GLAVA VI.

KAZNENE ODREDBE

Članak 22.

(1) Za prekršaje propisane Zakonom o tržištu
vrijednosnih papira (»Narodne novine«, br. 84/02.),
Zakonom o investicijskim fondovima (»Narodne novine«, br.
107/95., 12/96. i 114/01.), Zakonom o privatizacijskim investicijskim fondovima
(»Narodne novine«, br. 109/97. i 114/01.), Zakonom o
preuzimanju dioničkih društava (»Narodne novine«, br.
84/02., 87/02. i 120/02.), Zakonom o obveznim i dobrovoljnim mirovinskim
fondovima (»Narodne novine«, br. 49/99., 63/00.,
103/03. i 117/04.), Zakonom o mirovinskim osiguravajućim društvima i isplati
mirovina na temelju individualne kapitalizirane štednje (»Narodne novine«, br. 106/99. i 63/00.) Zakonom o osiguranju (»Narodne
novine«, br. 9/94., 20/97., 46/97. – pročišćeni
tekst, 116/99. i 11/02.) i Zakonom o posredovanju i zastupanju u osiguranju
(»Narodne novine«, br. 27/99.), zastara nastupa:

– za pokretanje prekršajnog postupka u roku od 3
godine od dana počinjenja prekršaja,

– za izvršenje izrečenih prekršajnih sankcija u
roku od 2 godine od pravomoćnosti

rješenja.

(2) Zastara se prekida svakom radnjom nadležnog
tijela ali nastupa u svakom slučaju kad protekne dvostruko vrijeme od onog koje
je predviđeno u stavku 1. ovoga članka.

GLAVA VII.

PRIJELAZNE I ZAVRŠNE
ODREDBE

Članak 23.

U Zakonu o tržištu vrijednosnih papira (»Narodne
novine«, br. 84/02.), Zakonu o investicijskim
fondovima (»Narodne novine«, br. 107/95.,12/96. i
114/01.), Zakonu o privatizacijskim investicijskim fondovima (»Narodne novine«,
br. 109/97. i 114/01.), Zakonu o preuzimanju
dioničkih društava (»Narodne novine«, br. 84/02.,
87/02. i 120/02.), Zakonu o Fondu hrvatskih branitelja iz Domovinskog rata i
članova njihovih obitelji (»Narodne novine«, br.
163/03. i 112/04.), Zakonu o Umirovljeničkom fondu (»Narodne novine«, br. 93/05.) Zakonu o obveznim i dobrovoljnim mirovinskim
fondovima (»Narodne novine«, br. 49/99.,
63/00.,103/03. i 117/04.), Zakonu o mirovinskim osiguravajućim društvima i
isplati mirovina na temelju individualne kapitalizirane štednje (»Narodne
novine«, br. 106/99. i 63/00.), Zakonu o osiguranju
(»Narodne novine«, br. 9/94., 20/97., 46/97. –
pročišćeni tekst, 116/99. i 11/02.), Zakonu o posredovanju i zastupanju u
osiguranju (»Narodne novine«, br. 27/99.), u drugim
zakonima kao i u svim podzakonskim propisima, nazivi:
»Komisija za vrijednosne papire Republike Hrvatske«, »Agencija za nadzor
mirovinskih fondova i osiguranja« i »Direkcija za nadzor društava za
osiguranje«, zamjenjuju se u odgovarajućem rodu, broju i padežu s nazivom:
»Hrvatska agencija za nadzor financijskih usluga«.

Članak 24.

(1) Vlada Republike Hrvatske će najkasnije u
roku od 15 dana od dana stupanja na snagu ovoga Zakona predložiti Hrvatskom
saboru imenovanje predsjednika i članova Uprave Agencije.

(2) Tijela ovlaštena za imenovanje iz članka 11.
stavka 2. ovoga Zakona u roku od 90 dana od dana stupanja na snagu ovoga
Zakona, imenovat će članove Savjeta Agencije.

(3) Agencija će u roku od 60 dana od dana
primjene ovoga Zakona donijeti Statut i dostaviti ga Hrvatskom saboru na
potvrđivanje.

(4) Do stupanja na snagu Statuta Agencije,
Agencija će primjenjivati odredbe Statuta Komisije za vrijednosne papire
Republike Hrvatske, osim u dijelu u kojem su u suprotnosti s ovim Zakonom.

(5) Agencija je dužna u roku od šest mjeseci od dana
stupanja na snagu Statuta, donijeti akte propisane ovim Zakonom.

(6) Do donošenja akata iz stavka 5. ovoga
članka, Agencija će pitanja od značaja za njeno poslovanje, urediti svojim
odlukama.

Članak 25.

Danom početka primjene ovoga Zakona, prestaju važiti:

1) Odredbe članka 3., 4., 5., 6., 7., 8., 9.,
10., 11., 12., 13. i 17. Zakona o tržištu vrijednosnih papira (»Narodne
novine«, br. 84/02.),

2) Odredbe članka 91., 92., 92.a, 95., 96., 97.,
98., 99., 100., 101., 102. i 103., Zakona o obveznim i dobrovoljnim mirovinskim
fondovima (»Narodne novine«, br. 49/99., 63/00.,
103/03. i 117/04.),

3) Odredbe članka 92. i članka 94. stavak 5.
Zakona o mirovinskim osiguravajućim društvima i isplati mirovina na temelju
individualne kapitalizirane štednje (»Narodne novine«, br.
106/99. i 63/00.),

4) Odredbe članka 56., 57., 58., 59. i 60.
Zakona o osiguranju (»Narodne novine«, br. 9/94.,
20/97., 46/97. – pročišćeni tekst, 116/ 99. i 11/02.),

5) Odredbe članka 5. stavka 2., članka 7. stavka
3., članka 17. stavka 2., članka 21. stavka 2., članka 27. stavka 1. i članka
29. Zakona o posredovanju i zastupanju u osiguranju (»Narodne novine«, br. 27/99.).

Članak 26.

(1) Danom početka primjene ovoga Zakona, počinje
mandat predsjedniku i članovima Uprave Agencije.

(2) Danom početka primjene ovoga Zakona,
prestaje mandat predsjedniku i članovima Komisije za vrijednosne papire
Republike Hrvatske, ravnatelju, zamjeniku ravnatelja, pomoćnicima ravnatelja i
članovima Savjeta Agencije za nadzor mirovinskih fondova i osiguranja,
direktoru i članovima Upravnog odbora Direkcije za nadzor društava za
osiguranje.

Članak 27.

Danom početka primjene ovoga Zakona:

1) Počinje s radom Agencija.

2) Prestaju s radom Komisija za vrijednosne
papire Republike Hrvatske, Agencija za nadzor mirovinskih fondova i osiguranja
i Direkcija za nadzor društava za osiguranje.

3) Prestaju važiti svi podzakonski
propisi osim statuta iz članka 24. stavka 4. ovoga Zakona, kojima se uređuje
unutarnje ustrojstvo, unutarnji organizacijski oblik i sistematizacija radnih
mjesta, plaće i druga materijalna prava, rad i druga prava Komisije za
vrijednosne papire Republike Hrvatske, Agencije za nadzor mirovinskih fondova i
osiguravanja i Direkcije za nadzor društava za osiguranje.

4) Zaposlenici Komisije za vrijednosne papire
Republike Hrvatske, Agencije za nadzor mirovinskih fondova i osiguranja i
Direkcije za nadzor društava za osiguranje preuzimaju se u Agenciju primjenom
odredbe članka 136. Zakona o radu (»Narodne novine«, br.
137/04. – pročišćeni tekst) do donošenja akta kojim se utvrđuje unutarnji
organizacijski oblik, uvjeti zapošljavanja i rada zaposlenika Agencije.

5) Agencija preuzima u posjed, vlasništvo i
korištenje poslovne prostorije i opremu, svu ostalu nepokretnu i pokretnu
imovinu te se na nju prenose i sva druga prava Komisije za vrijednosne papire
Republike Hrvatske, Agencije za nadzor mirovinskih fondova i osiguranja i
Direkcije za nadzor društava za osiguranje.

6) Agencija preuzima novčana sredstva i račune
Komisije za vrijednosne papire Republike Hrvatske, Agencije za nadzor
mirovinskih fondova i osiguranja i Direkcije za nadzor društava za osiguranje.

7) Agencija preuzima u posjed pismohranu i svu
drugu dokumentaciju koja se odnosi na poslovanje Komisije za vrijednosne papire
Republike Hrvatske, Agencije za nadzor mirovinskih fondova i osiguranja i
Direkcije za nadzor društava za osiguranje.

8) Agencija postaje nadležna za sve postupke i
predmete u radu iz djelokruga i nadležnosti Komisije za vrijednosne papire
Republike Hrvatske, Agencije za nadzor mirovinskih fondova i osiguranja i
Direkcije za nadzor društava za osiguranje.

Članak 28.

Ovaj Zakon stupa na snagu danom objave u
»Narodnim novinama«, a primjenjuje se od 1. siječnja 2006.

Klasa: 470-03/05-01/02

Zagreb, 17. studenoga 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 140/2005-2639